રેખા બહાર દોડી આવી. ઘરેણાં જોઈ એની આંખો અંજાઈ ગઈ. મધુસૂદન સાથે નોકરી કરતાં સુધીરભાઈનાં પત્ની ઉષાબહેન પાસે એણે આવો જ મોતીનો સેટ જોયો હતો. સુધીરભાઈને એ સેટ કોઈએ ‘ભેટ’ આપ્યો હતો એવું ઉષાબહેને જ રેખાને કહ્યું હતું. મધુસૂદનનું વલણ જોઈ ગજાનનનું મોં ઊતરી ગયું. એણે બોક્સ થેલામાં મૂકી દીધું. એને થયું, આ કેવું ?! લાંચ આપીએ તો પણ તકલીફ અને ન આપીએ તો પણ દુઃખ. બંને જણ ગયા. મધુસૂદને સામે ચાલીને આવેલી લક્ષ્મીને જાકારો આપ્યો એ રેખાને ન ગમ્યું.